CELEX: 32007D0273
Language: lt
Date: 1177459200000
Title: 2007/273/EB: 2007 m. balandžio 25 d. Komisijos sprendimas dėl 2006 m. Bendrijos finansinės paramos, skirtos skubioms kovos su paukščių gripu priemonėms Vokietijoje (pranešta dokumentu Nr. C(2007) 1786)

3.5.2007   
            
            
               LT
            
            
               Europos Sąjungos oficialusis leidinys
            
            
               L 115/26
            
         
      KOMISIJOS SPRENDIMAS
   
   2007 m. balandžio 25 d.
   dėl 2006 m. Bendrijos finansinės paramos, skirtos skubioms kovos su paukščių gripu priemonėms Vokietijoje
   (pranešta dokumentu Nr. C(2007) 1786)
   (Tik tekstas vokiečių kalba yra autentiškas)
   (2007/273/EB)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   atsižvelgdama į 1990 m. birželio 26 d. Tarybos sprendimą 90/424/EEB dėl išlaidų veterinarijos srityje (1), ypač į jo 3 straipsnio 3 dalį ir 3a straipsnio 1 dalį,
   kadangi:
   
               (1)
            
            
               Sprendime 90/424/EEB išdėstytos procedūros, reglamentuojančios Bendrijos finansinės paramos teikimą konkrečioms veterinarijos priemonėms, įskaitant skubias priemones. Sprendime 90/424/EEB su pakeitimais, padarytais Sprendimu 2006/53/EB (2), nustatyta Bendrijos finansinė parama valstybėms narėms padengti tam tikroms išlaidoms, patirtoms imantis priemonių paukščių gripui likviduoti.
            
         
               (2)
            
            
               2006 m. Vokietijoje buvo kilę paukščių gripo protrūkių. Šios ligos atsiradimas kelia rimtą pavojų Bendrijos gyvulių populiacijai. Pagal Sprendimo 90/424/EEB 3a straipsnio 2 dalį Vokietija ėmėsi priemonių kovai su šiais protrūkiais.
            
         
               (3)
            
            
               Bendrijos finansinės paramos lėšos išmokamos tik tuo atveju, jei planuotos priemonės buvo tinkamai įgyvendintos ir jei kompetentingos valdžios institucijos per nustatytą terminą Komisijai pateikė visą reikalingą informaciją.
            
         
               (4)
            
            
               2005 m. vasario 28 d. Komisijos reglamentas (EB) Nr. 349/2005, nustatantis Tarybos sprendime 90/424/EEB paminėtų skubių priemonių ir kampanijos prieš tam tikras gyvūnų ligas Bendrijos finansavimo taisykles (3), po Sprendimo 90/424/EEB dalinio pakeitimo, padaryto Sprendimu 2006/53/EB, nebetaikomas paukščių gripo atvejais. Todėl šiame sprendime reikia aiškiai nustatyti, kad Vokietijai finansinė parama suteikiama, jei laikomasi tam tikrų reikalavimų, išdėstytų Reglamente (EB) Nr. 349/2005.
            
         
               (5)
            
            
               Sprendimo 90/424/EEB 3a straipsnio 3 dalyje nustatyta, kad Bendrijos finansinė parama sudaro 50 % reikalavimus atitinkančių išlaidų, kurias patyrė valstybė narė.
            
         
               (6)
            
            
               Vokietija visiškai įvykdė techninius ir administracinius reikalavimus, nustatytus Sprendimo 90/424/EEB 3 straipsnio 3 dalyje ir 3a straipsnio 2 dalyje. 2006 m. kovo 14 d. Vokietija Komisijai perdavė informaciją apie išlaidas, patirtas dėl šio protrūkio, ir vėliau teikė visą reikiamą informaciją apie kompensavimo ir veiklos išlaidas.
            
         
               (7)
            
            
               Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Bendrijos finansinė parama
   1.   Bendrijos finansinė parama gali būti skirta Vokietijai išlaidoms, kurias ši valstybė narė patyrė imdamasi Sprendimo 90/424/EEB 3a straipsnio 2 dalyje nurodytų priemonių kovai su paukščių gripu, padengti.
   Finansinė parama sudaro 50 % Bendrijos finansavimo reikalavimus atitinkančių patirtų išlaidų.
   2.   Šiame sprendime mutatis mutandis taikomi Reglamento (EB) Nr. 349/2005 2–5, 7, 8 straipsniai, 9 straipsnio 2, 3 bei 4 dalys ir 10 straipsnis.
   2 straipsnis
   Adresatas
   Šis sprendimas skirtas Vokietijos Federacinei Respublikai.
   
      Priimta Briuselyje, 2007 m. balandžio 25 d.
      
         
            Komisijos vardu
         
         Markos KYPRIANOU
         
         
            Komisijos narys
         
      
   
   
      (1)  OL L 224, 1990 8 18, p. 19. Sprendimas su paskutiniais pakeitimais, padarytais Reglamentu (EB) Nr. 1791/2006 (OL L 363, 2006 12 20, p. 1).
   
      (2)  OL L 29, 2006 2 2, p. 37.
   
      (3)  OL L 55, 2005 3 1, p. 12.